Lietuvos Nepriklausomybės Akto signatarai

Gedimino pr. 53, Vilnius, signataru.klubas@lrs.lt

Lietuvos Respublikos Seimo valdybai

Valstybės Nepriklausomybės stipendijos skyrimo komisijai

DĖL VALSTYBĖS NEPRIKLAUSOMYBĖS STIPENDIJOS SUTEIKIMO MARIUI ĖMUŽIUI

2021-03-14

Vilnius

2021 m. kovo 11 d. paskelbta, kad 2021 m. Valstybės Nepriklausomybės stipendija suteikta Vilniaus universiteto istorikui dr. Mariui Ėmužiui. Lietuvos Respublikos Seimo Pirmininkė Viktorija Čmilytė-Nielsen M. Ėmužiui įteikė ir Lietuvos valstybės simbolį – Lietuvos vėliavą. Taip LR Seimas ir Valstybės Nepriklausomybės stipendijos skyrimo komisija įvertino šiai komisijai pateiktą M. Ėmužio projektą „Penktoji kolona nepriklausomoje Lietuvoje 1919–1940 m.: komunistinis pogrindis ir jo tinklaveika“.

Šis sprendimas diskredituoja LR Seimą ir valstybę, jos Nepriklausomybės simbolius.

LR Seimo valdybos pavedimu LR Seimo Valstybės istorinės atminties komisijos sudarytai darbo grupei tuometinis LGGRTC istorikas Marius Ėmužis prisipažino sukūręs svetainėje [www.kgbveikla.lt](http://www.kgbveikla.lt) paskelbtas nepagrįstas šmeižikiškas LGGRTC pažymas, kad kardinolas Vincentas Sladkevičius, Donatas Banionis ir Saulius Sondeckis slapta bendradarbiavo su TSRS VSK (rus. KGB). Šios LR Seimo darbo grupės 2018-11-07 protokolas patvirtina ir M. Ėmužio prisipažinimą, kad nebuvo jokio pagrindo kardinolą Vincentą Sladkevičių kaltinti slaptu bendradarbiavimu su buvusios TSRS VSK (KGB). Tarpžinybinė Liustracijos komisija, vienintelė įstatymų leidėjo valia nustatyta institucija, turinti teisę nustatyti šiuos juridinius faktus, ištyrė ir paskelbė, jog nėra pagrindo teigti, kad šie trys iškilūs Lietuvos žmonės bendradarbiavo su buvusios TSRS VSK (KGB). LR Seimo valdyba 2019-07-10 posėdžio protokolu Nr.SV-P-215 patvirtino šios LR Seimo darbo grupės tyrimo ataskaitą, kurioje nurodyta, kad už minėtų šmeižikiškų pažymų sukūrimą ir viešinimą atsakinga buvusi LGGRTC generalinė direktorė T. B. Burauskaitė, šiai LR Seimo darbo grupei patvirtinusi, kad tai padaryta politikų nurodymu, bet jų pavardžių šiai LR Seimo darbo grupei neatskleidusi.

LR Seimas 2021 metus paskelbė iškilaus Lietuvos Atgimimo simbolio kardinolo Vincento Sladkevičiaus metais. Jam Lietuvos Respublika buvo patikėjusi saugoti Lietuvos Nepriklausomos Valstybės atstatymo Aktą 1991 m. sausio įvykių dienomis. Todėl M. Ėmužio, sukūrusio šmeižikišką LGGRTC dokumentą apie kardinolo V. Sladkevičiaus bendradarbiavimą su buvusios TSRS VSK (KGB), paskelbimas 2021 metų Lietuvos Valstybės Nepriklausomybės stipendijos laureatu yra pasityčiojimas iš moralinio Tautos autoriteto kardinolo V. Sladkevičiaus.

Valstybės Nepriklausomybės stipendijos skyrimas M. Ėmužiui, net neatsiprašiusiam apšmeižtų asmenų artimųjų ir Lietuvos piliečių už šią jo konjunktūrinę ir šmeižikišką veiklą, diskredituojančią ne tik jo, kaip mokslininko, vardą, bet ir atskleidžiančią jo, kaip istoriko, veiklos dviveidiškumą ir neprofesionalumą, mokslininko etikos ir moralės normų ignoravimą, yra nesuderinamas su pagarba Lietuvos valstybingumui ir mūsų valstybės istorijai.

2021 metų kovo 11 dieną Lietuvos Respubliko Seimas parodė didžią nepagarbą Tautai ir Valstybės Nepriklausomybės idėjai.

Valstybės Nepriklausomybės stipendijos skyrimo komisiją kviečiame panaikinti 2021 m. vasario 11 d. sprendimą dėl 2021 metų Valstybės Nepriklausomybės stipendijos suteikimo Vilniaus Universiteto istorikui Mariui Ėmužiui.

LR Seimo valdybą kviečiame atsiprašyti Tautos dėl šio akibrokšto.

Priedai:

1. [www.kgbveikla.lt](http://www.kgbveikla.lt) paskelbtos LGGRTC pažymos dėl kardinolo Vincento Sladkevičiaus, Donato Banionio ir Sauliaus Sondeckio slapto bendradarbiavimo su TSRS VSK (rus. KGB).
2. LR Seimo darbo grupės 2018-11-07 protokolas
3. Tarpžinybinės Liustracijos komisijos sprendimai dėl kardinolo Vincento Sladkevičiaus, Donato Banionio ir Sauliaus Sondeckio
4. LR Seimo darbo grupės 2019-06-26 tyrimo ataskaita

Pirmasis (2010-2014) Valstybės Nepriklausomybės stipendijos skyrimo komisijos pirmininkas

prof. Bronislovas Genzelis

Irena Andrukaitienė

Audrius Butkevičius

Zigmas Vaišvila